CELEX: 62008CN0487
Language: el
Date: 2008-11-11 00:00:00
Title: Υπόθεση C-487/08: Προσφυγή της 11ης Νοεμβρίου 2008 — Επιτροπή των Ευρωπαϊκών Κοινοτήτων κατά Βασιλείου της Ισπανίας

24.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/16
            
         Προσφυγή της 11ης Νοεμβρίου 2008 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-487/08)
   (2009/C 19/29)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: R. Lyal και I. Martinez del Peral Cagigal)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας, εφαρμόζοντας διαφορετική μεταχείριση για τα μερίσματα που διανέμονται στους αλλοδαπούς και τους ημεδαπούς μετόχους, παρέβη τις υποχρεώσεις που υπέχει από το άρθρο 56 της Συνθήκης ΕΚ και το άρθρο 40 της Συμφωνίας EΟΧ.
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   Κατά την ισπανική νομοθεσία, οι εταιρίες που έχουν σημαντική συμμετοχή στο κεφάλαιο μιας θυγατρικής μπορούν να αφαιρέσουν από το φορολογητέο εισόδημά τους το 100 % του μικτού μερίσματος που λαμβάνουν από αυτήν. Για να υπαχθούν στο καθεστώς αυτό, οι μητρικές εταιρίες που έχουν έδρα την Ισπανία πρέπει να έχουν συμμετοχή ίση ή μεγαλύτερη του 5 % στο κεφάλαιο της θυγατρικής εταιρίας με έδρα την Ισπανία για μια συνεχή περίοδο όχι μικρότερη του έτους. Τα μερίσματα για τα οποία συντρέχουν οι προϋποθέσεις ώστε να εφαρμόζεται το καθεστώς αυτό απαλλάσσονται από την παρακράτηση στην πηγή.
   Όσον αφορά τις μητρικές εταιρίες οι οποίες δεν έχουν έδρα την Ισπανία, για να μπορούν να απολαύουν της απαλλαγής απαιτείται όπως αυτές έχουν συμμετοχή 20 %, που μειώνεται στο 15 % από 1ης Ιανουαρίου 2007 και στο 10 % από 1ης Ιανουαρίου 2009. Έτσι, αντίθετα προς τις μητρικές εταιρίες με έδρα την Ισπανία, οι μητρικές εταιρίες των άλλων κρατών μελών της ΕΚ και των κρατών που είναι συμβαλλόμενα στη Συμφωνία για τον Ενιαίο Ευρωπαϊκό Χώρο που έχουν συμμετοχή στο κεφάλαιο ίση ή μεγαλύτερη του 5 % αλλά μικρότερη των αναφερθέντων ανωτάτων ορίων οφείλουν να καταβάλουν φόρο για τα μερίσματα που λαμβάνουν από τη θυγατρική εταιρία.
   Η Επιτροπή φρονεί ότι η διαφορετική μεταχείριση που ορίζει η ισπανική νομοθεσία, επιβάλλοντας την απαίτηση συμμετοχής με μεγαλύτερο κεφάλαιο στις μητρικές εταιρίες που δεν έχουν έδρα στην Ισπανία σε σχέση με αυτές που έχουν την έδρα τους εκεί για να μπορούν να απαλλαγούν από τη φορολογία των διανεμόμενων μερισμάτων για τις θυγατρικές εταιρίες που έχουν έδρα στο ισπανικό έδαφος συνιστά δυσμενή διάκριση κατά παράβαση του άρθρου 56 ΕΚ και του άρθρου 40 της Συμφωνίας EΟΧ. Η Επιτροπή θεωρεί ότι δεν υπάρχει καμιά δικαιολογία γι' αυτό το πρόσθετο φορολογικό βάρος που πλήττει τις μητρικές εταιρίες των άλλων κρατών μελών και των κρατών μελών του ΕΟΧ.